Fyrsti lax sumarsins í Norðurá veiddist í þriðja kasti „ Þetta veit á mjög gott sumar , nú koma yfir 2.000 laxar á land , “ sagði Bjarni Júlíusson formaður Stangveiðifélags Reykjavíkur eftir að hafa veitt fyrsta lax sumarsins eftir einungis tveggja mínútna veiði við opnun Norðurár í Borgarfirði í morgun . Veiði í ánni hófst kl. 7 og veiddi Bjarni 72 sm hrygnu í þriðja kasti í Brotinu við Laxfoss á fluguna Black Eyed Prawn . Það var Árni Friðleifsson varaformaður SVFR sem aðstoðaði Bjarna við löndun . Laxinum var loks sleppt eftir mælingu og myndatöku . Bjarni sagði laxinn vænan , lítið lúsugan og tiltölulegan nýjan . „ Oft hefur þurft lengri til að veiða fyrsta laxinn við opnun Norðurár og er þessi skjóta veiði til vitnis um að áin á eftir að gefa vel af sér í sumar , “ bætti Bjarni við . Opnun Norðurár markar upphaf laxveiðitímabilsins á Íslandi og í Borgarfirði en fleiri ár munu verða opnaðar á næstu dögum . Gott veður var í morgun við opnunina en viðstaddir hana voru stjórn SVFR , stjórnarmenn veiðifélags Norðurár , starfsfólk veiðhússins á Rjúpnahæð auk hóps ljósmyndara og blaðamanna .